arnastofnun/IGC-2024 huggingface dataset:
Samningur milli Íslands og Færeyja um fiskveiðar innan íslenskrar og færeyskrar lögsögu 2015 Þingsályktun - þingskjal nr. 1347

144. löggjafarþing 2014–2015.

Nr. 9/144.

Þingskjal 1347 - 609. mál.

Þingsályktun um staðfestingu samnings milli Íslands og Færeyja um fiskveiðar innan íslenskrar og færeyskrar lögsögu á árinu 2015.

Alþingi ályktar að heimila ríkisstjórninni að staðfesta fyrir Íslands hönd samning milli Íslands og Færeyja um fiskveiðar innan íslenskrar og færeyskrar lögsögu á árinu 2015 sem gengið var frá með bréfaskiptum í Þórshöfn og Reykjavík 6. og 20. janúar 2015.

Samþykkt á Alþingi 27. maí 2015.
Samningur milli Grænlands og Íslands um stjórnun rækjuveiða á Dohrnbanka Þingsályktun - þingskjal nr. 1348

144. löggjafarþing 2014–2015.

Nr. 10/144.

Þingskjal 1348 - 610. mál.

Þingsályktun um staðfestingu samnings milli Grænlands og Íslands um stjórnun rækjuveiða á Dohrnbanka.

Alþingi ályktar að heimila ríkisstjórninni að staðfesta fyrir Íslands hönd samning milli Grænlands og Íslands um stjórnun rækjuveiða á Dohrnbanka sem undirritaður var í Reykjavík 29. mars 2014.

Samþykkt á Alþingi 27. maí 2015.
Ákvörðun EES-nefndarinnar nr. 29/2015 um breytingu á XVII. viðauka við EES-samninginn Þingsályktun - þingskjal nr. 1357

144. löggjafarþing 2014–2015.

Nr. 12/144.

Þingskjal 1357 - 632. mál.

Þingsályktun um staðfestingu ákvörðunar sameiginlegu EES-nefndarinnar nr. 29/2015 um breytingu á XVII. viðauka (Hugverkaréttindi) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 29/2015, frá 25. febrúar 2015, um breytingu á XVII. viðauka (Hugverkaréttindi) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2012/28/ESB frá 25. október 2012 um tiltekna leyfilega notkun á munaðarlausum verkum.

Samþykkt á Alþingi 28. maí 2015.
Dagur helgaður fræðslu um mannréttindi barna Nefndarálit - þingskjal nr. 1441

144. löggjafarþing 2014–2015.

Þingskjal 1441 - 397. mál.

Síðari umræða.

Nefndarálit um tillögu til þingsályktunar um dag helgaðan fræðslu um mannréttindi barna.

Frá allsherjar- og menntamálanefnd.

Nefndin hefur fjallað um málið og fengið á sinn fund Margréti Maríu Sigurðardóttur og Elísabetu Gísladóttur frá umboðsmanni barna, Þóru Jónsdóttur og Margréti Júlíu Rafnsdóttur frá Barnaheillum, Heiðu Björgu Pálmadóttur frá Barnaverndarstofu og Margréti Steinarsdóttur frá Mannréttindaskrifstofu Íslands. Umsagnir bárust frá Barnaheillum, Barnaverndarstofu, Hrunamannahreppi, Mannréttindaskrifstofu Íslands og umboðsmanni barna.

Efni þingsályktunartillögunnar er að fela innanríkisráðherra í samráði við mennta- og menningarmálaráðherra að beita sér fyrir því að 20. nóvember, dagurinn þegar barnasáttmálinn var samþykktur, verði ár hvert helgaður fræðslu um mannréttindi barna í skólum landsins.

Samningur Sameinuðu þjóðanna um réttindi barnsins var lögfestur hér á landi með lögum nr. 19/2013. Barnasáttmáli Sameinuðu þjóðanna felur í sér skuldbindandi samkomulag þjóða heims um sérstök réttindi fyrir börn, óháð réttindum fullorðinna. Skv. 42. gr. barnasáttmálans skuldbinda aðildarríki sig til að kynna meginreglur og ákvæði samningsins víða með viðeigandi og virkum hætti, jafnt börnum sem fullorðnum.

Allir umsagnaraðilar voru jákvæðir um efni þingsályktunartillögunnar og bentu m.a. á að mikilvægt væri að fræðsla um réttindi barna væri samofin starfi þeirra í skólum landsins. Nefndin tekur undir þessi sjónarmið og vísar til þess að einstaklingar þurfa að þekkja réttindi

sín til þess að geta notið þeirra og staðið vörð um þau. Slík þekking er einnig forsenda þess að þeir sýni réttindum annarra tilhlýðilega virðingu og geti lagt sitt af mörkum til að tryggja að þeir fái notið þeirra. Mikilvægt er að leggja áherslu á kynningu og fræðslu um barnasáttmálann en slíkir fræðadagar eru nú þegar viðhafðir til fræðslu um íslenska tungu og íslenska náttúru. Afar mikilvægt er því að leggja áherslu á kynningu og fræðslu almennt um mannréttindi í samfélaginu og sérstaklega í skólum landsins. Barnaréttarnefnd Sameinuðu þjóðanna hefur lagt áherslu á kynningu og fræðslu um samninginn í ábendingum sínum til íslenskra stjórnvalda og hefur m.a. hvatt til þess að mælt verði fyrir um hana í skólanámskrám. Slík fræðsla hlýtur að eiga að vera þáttur í almennu skólastarfi og samtvinnuð því með ýmsum hætti alla skóladaga. Tillagan er liður í því að stuðla að þessari mikilvægu kynningu og fræðslu um barnasáttmálann og skyldu ríkisins til þess að hafa árlega sérstakan dag í skólum sem er helgaður fræðslu um barnasáttmálann og þau mikilvægu og margvíslegu mannréttindi sem þar er mælt fyrir um.

Nefndin leggur til að tillagan verði samþykkt óbreytt.

Alþingi, 15. júní 2015.
Ríkisfjármálaáætlun fyrir árin 2016–2019 Nefndarálit - þingskjal nr. 1454

144. löggjafarþing 2014–2015.

Þingskjal 1454 - 688. mál.

Síðari umræða.

Framhaldsnefndarálit um tillögu til þingsályktunar um ríkisfjármálaáætlun fyrir árin 2016–2019.

Frá minni hluta fjárlaganefndar.

Fjárlaganefnd hefur fengið fjármála- og efnahagsráðherra til fundar við sig í kjölfar umræðna um tillöguna í þingsal. Ljóst er að athugasemdir og ábendingar minni hlutans um gildi tillögunnar áttu við rök að styðjast.

Að mati minni hlutans munu nýgerðir kjarasamningar, ákvarðanir um skattalækkanir og áætlun um losun hafta hafa umtalsverð áhrif á ríkisfjármálin næstu árin. Því er nauðsynlegt að draga tillöguna til baka og leggja fram nýja og vandaðri ríkisfjármálaáætlun fyrir árin 2016–2019.

Minni hlutinn ítrekar þá gagnrýni á ríkisfjármálaáætlunina sem sett var fram í fyrra nefndaráliti. Að mati minni hlutans er ekki ljóst af hvaða forsendum ríkisfjármálaáætlunarinnar ráðherra fjármála er bundinn og þar með liggur vægi áætlunarinnar ekki skýrt fyrir. Auðvelt er að draga í efa gildi samþykktrar tillögu og færa fyrir því rök að í raun sé það geðþóttaákvörðun ráðherra hvaða forsendur hann velur að leggja sem grunn að fjárlagafrumvarpinu fyrir árið 2016.

Að mati minni hlutans þarf að skýra forsendur fyrir útreikningum á tekjum og gjöldum mun betur til að styrkja tillöguna og færa ályktunina í það form sem lög um þingsköp Alþingis gera ráð fyrir. Fyrr verður umræðan og afgreiðsla tillögunnar ekki í því formi sem æskilegt er. Mikilvægt er að með skýrari tillögu setji þingið ráðherrum skorður og viðmið í fjárlagagerðinni sem enginn vafi er um að þeim beri að fylgja. Minni hlutinn leggur því til að málið komi ekki til atkvæðagreiðslu á yfirstandandi þingi, en verði lagt fram að nýju í haust með nýrri og skýrari áætlun til næstu fjögurra ára.

Alþingi, 16. júní 2015.
Fríverslunarsamningur við Japan Nefndarálit - þingskjal nr. 1455

144. löggjafarþing 2014–2015.

Þingskjal 1455 - 127. mál.

Síðari umræða.

Nefndarálit um tillögu til þingsályktunar um fríverslunarsamning við Japan.

Frá utanríkismálanefnd.

Nefndin hefur fjallað um málið og fengið á sinn fund Bergþór Magnússon frá utanríkisráðuneyti. Umsagnir um málið bárust frá Alþýðusambandi Íslands, utanríkisráðuneyti og Verslunarráði Íslands í Japan. Þá barst sameiginleg umsögn frá Samtökum atvinnulífsins, Samtökum ferðaþjónustunnar, Samtökum fyrirtækja í sjávarútvegi og SVÞ – Samtökum verslunar og þjónustu.

Þingsályktunartillagan felur í sér að ríkisstjórninni verði falið að hefja undirbúning fríverslunarsamnings við Japan á grundvelli yfirlýsinga japönsku ríkisstjórnarinnar um að auka hlut fríverslunar í milliríkjaviðskiptum.

Japan er mikilvægur markaður fyrir íslenskar afurðir, ekki síst á sviði sjávarútvegs. Þá flytja Íslendingar inn margvíslegar vörur frá Japan. Fríverslunarsamningur milli landanna mundi því bæta lífskjör þjóðanna beggja með lægra vöruverði og aukinni framleiðslu og veltu í viðskiptum.

Japönsk stjórnvöld hafa á síðasta áratug opnað viðskipti sín við útlönd smám saman með því að ráðast í gerð fríverslunarsamninga. Þá hefur núverandi ríkisstjórn Japans lagt fram skýr og víðtæk áform um opnun á viðskiptum við umheiminn. Er þar sérstaklega vísað til þjóða sem hafa yfir miklum auðlindum að ráða.

Við umfjöllun nefndarinnar kom fram að íslensk stjórnvöld hafi lengi falast eftir fríverslunarviðræðum við Japan án árangurs. Einnig hefur verið unnið að slíkum samningum á vettvangi EFTA, en niðurstaðan af þeim umleitunum var gerð tvíhliða samnings milli Japans og Sviss. Nefndin tekur undir þau rök að breyttar aðstæður feli í sér tækifæri fyrir Ísland sem beri að láta á reyna af fullum þunga. 60 ára afmæli stjórnmálasambands ríkjanna á næsta ári er gott tilefni og hvatning til að hefja viðræður við fyrsta tækifæri.

Nefndin leggur til að tillagan verði samþykkt óbreytt.

Alþingi, 15. júní 2015.
Jafnréttissjóður Íslands Þingsályktun - þingskjal nr. 1456

144. löggjafarþing 2014–2015.

Nr. 13/144.

Þingskjal 1456 - 803. mál.

Þingsályktun um Jafnréttissjóð Íslands.

Alþingi ályktar, í tilefni þess að 100 ár eru liðin frá því að konur fengu kosningarrétt með stjórnarskrárbreytingu 19. júní 1915, að stofnaður verði Jafnréttissjóður Íslands sem njóti framlaga af fjárlögum næstu fimm ár, 2016–2020, 100 millj. kr. á ári. Jafnréttissjóður Íslands styrki verkefni sem auka jafnrétti kynjanna og hafi að markmiði að fjármagna eða styrkja:

a. verkefni sem eru til þess fallin að vinna gegn launamun kynjanna og efla almennt jafnrétti kynjanna á vinnumarkaði og í atvinnulífinu,

b. verkefni sem varpa ljósi á samfélagslegan, umhverfislegan og efnahagslegan ávinning af auknu jafnrétti og styrkja jafnrétti á alþjóðavísu, t.d. með kynningu á íslenskum lausnum og áherslu á bætta stöðu kvenna í þróunarlöndum og á norðurslóðum,

c. verkefni sem er ætlað að vinna gegn kynbundnu ofbeldi og heimilisofbeldi,

d. þróunarverkefni í skólakerfinu sem er ætlað að stuðla að sterkri og jákvæðri sjálfsmynd pilta og stúlkna, svo sem með aukinni fræðslu í kynjafræðum,

e. verkefni sem eru til þess fallin að hvetja ungt fólk af báðum kynjum til aukinnar þátttöku í samfélagslegum verkefnum og stjórnmálastarfi og stuðla að aukinni kosningaþátttöku þess,

f. rannsóknarverkefni sem eru til þess fallin að varpa ljósi á stöðu kynjanna jafnt í samtíð sem fortíð.

Alþingi kjósi þriggja manna stjórn sjóðsins og jafnmarga til vara.

Stjórn sjóðsins tilkynni um úthlutanir úr sjóðnum 19. júní ár hvert.

Stjórn sjóðsins eigi samvinnu við samtök kvenna, aðila á vinnumarkaði, ráðuneyti, skóla, sjóði og stofnanir um viðfangsefni hans.

Miðað verði við að verulegum hluta árlegs ráðstöfunarfjár Jafnréttissjóðs Íslands verði varið til verkefna sem tengjast auknu kynjajafnrétti á alþjóðavísu, sbr. b-lið 1. mgr.

Jafnréttissjóður Íslands taki á starfstíma sínum við rannsóknarverkefnum Jafnréttissjóðs sem starfar samkvæmt reglum nr. 513/2006.

Stjórnsýsla Jafnréttissjóðs Íslands, þ.m.t. varsla sjóðsins og dagleg umsýsla hans, heyri undir forsætisráðuneytið.

Forsætisráðherra setji nánari reglur um úthlutun úr sjóðnum að fengnum tillögum sjóðstjórnar. Reglurnar skulu birtar í Stjórnartíðindum.

Samþykkt á Alþingi 19. júní 2015.
Fjögurra ára samgönguáætlun 2015–2018 Breytingartillaga - þingskjal nr. 1480

144. löggjafarþing 2014–2015.

Þingskjal 1480 - 770. mál.

Síðari umræða.

Breytingartillaga við tillögu til þingsályktunar um fjögurra ára

samgönguáætlun fyrir árin 2015–2018.

Frá meiri hluta umhverfis- og samgöngunefndar (HöskÞ, HE, BÁ, ElH, VilÁ).

1. og 2. kafli orðist svo:

1. VEG- OG HAFNAÁÆTLUN 2015–2018.

1.1. Fjármál.

1.1.1 Tekjur og framlög.

1.1.2 Skipting útgjalda.

1.2 Stofn- og tengivegir.

1.3 Hafnarframkvæmdir og sjóvarnir 2015–2018.

Sundurliðun einstakra gjaldaliða.

1.3.1 Stofnkostnaður.

Tafla 1. Hafnamannvirki, heildarfjárveitingar.

Hafnir í grunnneti, ríkisstyrktar.

Tafla 2. Fjárveitingar til hafna í grunnneti, nýframkvæmdir.

Hafnir utan grunnnets, ríkisstyrktar.

Tafla 3. Fjárveitingar til hafna utan grunnnets, nýframkvæmdir.

Tafla 4. Sundurliðun framkvæmda í höfnum í grunnneti.

Skýringar: Frumáætlun um heildarkostnað við framkvæmdir, virðisaukaskattur meðtalinn.

Tafla 5. Sundurliðun framkvæmda í höfnum utan grunnnets.

Skýringar: Frumáætlun um heildarkostnað við framkvæmdir, virðisaukaskattur meðtalinn.

Sjóvarnir 2015–2018.

Tafla 6. Fjárveitingar til sjóvarna.

Tafla 7. Framkvæmdir við sjóvarnir.

Skýringar: Frumáætlun um heildarkostnað við framkvæmdir, virðisaukaskattur meðtalinn.

2. FLUGVELLIR OG FLUGLEIÐSÖGUÞJÓNUSTA.

2.1 Tekjur og framlög.

2.2 Rekstur og þjónusta.

2.3 Stofnkostnaður.

2.4 Viðhald og reglubundin endurnýjun búnaðar.
Áætlun um vernd og orkunýtingu landsvæða Nefndarálit - þingskjal nr. 1541

144. löggjafarþing 2014–2015.

Þingskjal 1541 - 244. mál.

Fyrirsögn.

Síðari umræða.

Framhaldsnefndarálit um tillögu til þingsályktunar um breytingu á þingsályktun um áætlun

um vernd og orkunýtingu landsvæða, nr. 13/141.

Frá 2. minni hluta atvinnuveganefndar.

Annar minni hluti telur að það hafi verið mistök af hálfu ráðherra að fela verkefnisstjórn að fjalla um svo fáa virkjunarkosti sem raun ber vitni. Slíkt fyrirkomulag samræmist ekki aðferðafræði rammaáætlunar, eins og formaður verkefnisstjórnar hefur vakið athygli á. Þessi ráðstöfun ráðherra leiddi til þess að verkefnisstjórn í þriðja áfanga rammaáætlunar treysti sér eingöngu til að leggja til að einn virkjunarkostur yrði færður úr biðflokki, þ.e. Hvammsvirkjun. 2. minni hluti telur að það hefði þurft að vinna með mun fleiri kosti til þess að aðferðafræði við röðun kosta yrði marktæk og samanburðarhæf.

Í bókun eins fulltrúa verkefnisstjórnar, Þóru Ellenar Þórhallsdóttur, kemur fram að hún geti ekki fallist á þau drög að tillögu að flokkun virkjunarkosta sem afgreidd voru frá verkefnisstjórn. Fram kom að hún vísaði til upptalningar á atriðum sem þyrftu að liggja fyrir til að unnt yrði að taka afstöðu til Holtavirkjunar þar sem skilgreint hefði verið hvaða viðbótarrannsóknir þyrfti að gera á búsvæðum laxfiska í Þjórsá.

Benti hún á að miðað við tillögu verkefnisstjórnar þyrfti aðeins að skilgreina þörfina á viðbótarrannsóknum en niðurstöður þeirra þyrftu ekki að liggja fyrir. Taldi hún því áhrif framkvæmda ekki liggja til grundvallar í röðun og væri það að hennar mati grundvallarfrávik frá vinnubrögðum í fyrri tveimur áföngum rammaáætlunar. Þá benti hún á að með þessu væri skapað fordæmi fyrir frekari málsmeðferð og líkti hún fyrirkomulaginu við óútfylltan en undirritaðan tékka þar sem verkefnisstjórn hefði skrifað undir að afleiðingar væru þess eðlis að ráðast mætti í framkvæmdir en mikilvægustu áhrif þeirra á lífríki væru samt sem áður óþekkt.

Annar minni hluti bendir á að í umsögnum sem bárust nefndinni er tilfærsla Hvammsvirkjunar í virkjunarflokk harðlega gagnrýnd enda í raun um að ræða tilraunaverkefni fyrir mótvægisaðgerðir vegna laxastofnsins.

Annar minni hluti fagnar því að meiri hlutinn dragi breytingartillögu um að fjölga kostum í virkjunarflokki til baka enda var ljóst að hún samræmist ekki faglegum verkferlum rammaáætlunar og lögum um verndar- og orkunýtingaráætlun, nr. 48/2011.

Annar minni hluti ítrekar það sem fram kom í nefndaráliti hans á þingskjali 1248 þar sem lagt var til að málinu yrði vísað til umhverfis- og auðlindaráðherra sem fæli verkefnisstjórn að fjalla um þann kost sem tillagan felur í sér, þ.e. Hvammsvirkjun.

Alþingi, 30. júní 2015.

Lilja Rafney Magnúsdóttir.
Ríkisfjármálaáætlun fyrir árin 2016–2019 Þingsályktun - þingskjal nr. 1552

144. löggjafarþing 2014–2015.

Nr. 14/144.

Þingskjal 1552 - 688. mál.

Þingsályktun um ríkisfjármálaáætlun fyrir árin 2016–2019.

Alþingi ályktar, sbr. 6. mgr. 25. gr. laga nr. 55/1991, um þingsköp Alþingis, að stjórnvöld fylgi stefnumörkun um ríkisfjármál fyrir árin 2016–2019 samkvæmt eftirfarandi yfirliti um áformaða afkomu- og skuldaþróun þar sem fram kemur áætlun um tekjuöflun ríkisins og meginskiptingu útgjalda (ramma) fyrir fjárlagaárið 2016 og næstu þrjú ár þar á eftir á grundvelli þeirra forsendna sem ríkisfjármálaáætlunin er reist á.

Óreglulegir og tímabundnir liðir eru meðtaldir í töflunni. Það felur t.d. í sér að fjárfestingarútgjöld lækka mikið milli áranna 2016 og 2017 þegar 18,4 mia.kr. framlög vegna niðurfærslu húsnæðisskulda fjara út en þau teljast til fjármagnstilfærslna.

Samþykkt á Alþingi 30. júní 2015.
Fjögurra ára samgönguáætlun 2015–2018 Breytingartillaga - þingskjal nr. 1557

144. löggjafarþing 2014–2015.

Þingskjal 1557 - 770. mál.

Síðari umræða.

Breytingartillaga við breytingartillögu á þingskjali 1480 [Fjögurra ára samgönguáætlun 2015–2018].

Frá minni hluta umhverfis- og samgöngunefndar (KaJúl, SSv).

1. Við lið 1.21 Rannsóknir í kafla 1.1.2 Skipting útgjalda bætist nýr töluliður, svohljóðandi:

2. Við kafla 1.2 Stofn- og tengivegir.

a. Við liðinn 434 Skálafellsvegur. Í stað tölunnar „0“ árið 2016 komi: 120.

b. Við liðinn 643 Strandavegur, 04 Um Veiðileysuháls. Í stað tölunnar „0“ árið 2017 komi: 200, og í stað tölunnar „200“ árið 2018 komi: 500.

c. Við liðinn 862 Dettifossvegur. Í stað tölunnar „500“ árið 2016 komi: 1788.
Athugun á hagkvæmni lestarsamgangna Nefndarálit - þingskjal nr. 1561

144. löggjafarþing 2014–2015.

Þingskjal 1561 - 101. mál.

Síðari umræða.

Nefndarálit um tillögu til þingsályktunar um athugun á hagkvæmni lestarsamgangna.

Frá minni hluta umhverfis- og samgöngunefndar.

Nýlega var samþykkt nýtt svæðisskipulag fyrir höfuðborgarsvæðið af öllum sveitarfélögunum á höfuðborgarsvæðinu. Um metnaðarfulla áætlun er að ræða og fagnaðarefni að öll sveitarfélögin skuli sammælast um framtíðarsýn í skipulagsmálum. Í svæðisskipulaginu er gert ráð fyrir lestakerfinu sem hér er fjallað um og lagt til að það verði kannað nánar. Að mati minni hlutans er rétt að sveitarfélögin hefji könnun sjálf á sínum eigin forsendum áður en ríkissjóður leggur út í kostnað vegna verkefnisins.

Um er að ræða fyrirkomulag samgöngumála innan sveitarfélaganna og framtíðarsýn þeirra í þeim efnum sem rétt er að sveitarfélögin sjálf veiti forustu um að rannsaka. Á það sérstaklega við um jafn dýra framkvæmd og hér um ræðir. Má í því sambandi nefna að fyrir nefndinni kom fram að hluti hraðlestakerfisins kunni að verða neðan jarðar þegar lestin kemur inn í byggðina syðst í Hafnarfirði og þar til hún kemur að tengistöð við léttlestakerfið og mundi sú tenging væntanlega vera miðsvæðis í Reykjavík.

Með hliðsjón af því sem að framan greinir telur minni hlutinn ekki tilefni til þess að taka efnislega afstöðu til málsins á þessu stigi.

Alþingi, 30. júní 2015.
Áætlun um meðferð og ráðstöfun aflamagns sem dregið er frá heildarafla Þingsályktun - þingskjal nr. 1574

144. löggjafarþing 2014–2015.

Nr. 15/144.

Þingskjal 1574 - 775. mál.

Þingsályktun um áætlun um meðferð og ráðstöfun aflamagns sem dregið er frá heildarafla skv. 5. mgr. 8. gr. laga um stjórn fiskveiða, nr. 116/2006.

Alþingi ályktar með vísan til 5. mgr. 8. gr. laga um stjórn fiskveiða, nr. 116/2006, með síðari breytingum, að á fiskveiðiárinu 2015/2016 skuli því aflamagni sem dregið er frá heildarafla í hverri tegund skv. 3. mgr. 8. gr. laganna varið til að mæta áföllum skv. 1. tölul. 1. mgr. 10. gr., til stuðnings byggðarlögum skv. 2. tölul. 1. mgr. 10. gr., til línuívilnunar skv. 8. mgr. 11. gr., til strandveiða skv. 6. gr. a, til veiða sem eru taldar í 6. gr. og til annarra tímabundinna ráðstafana samkvæmt lögunum með þeim hætti sem hér segir:

1. 9.000 tonnum til strandveiða.

2. Allt að 2.000 tonnum til rækju- og skelbóta.

3. Allt að 7.353 tonnum til byggðakvóta.

4. Allt að 5.400 tonnum til aflamarks Byggðastofnunar.

5. 5.700 tonnum til línuívilnunar.

6. 300 tonnum til frístundaveiða.

7. 250 tonnum til áframeldis á þorski.

Samþykkt á Alþingi 1. júlí 2015.
Áætlun um vernd og orkunýtingu landsvæða Þingsályktun - þingskjal nr. 1575

144. löggjafarþing 2014–2015.

Nr. 16/144.

Þingskjal 1575 - 244. mál.

Þingsályktun um breytingu á þingsályktun um áætlun um vernd og orkunýtingu landsvæða, nr. 13/141.

Alþingi ályktar að eftirfarandi breyting verði á þingsályktun um áætlun um vernd og orkunýtingu landsvæða, nr. 13/141: Liðurinn „Suðurland, Þjórsá, 29 Hvammsvirkjun“ í a-lið 2. tölul. (Biðflokkur) færist í a-lið 1. tölul. (Orkunýtingarflokkur).

Samþykkt á Alþingi 1. júlí 2015.
Aðgerðaáætlun til að efla fjarheilbrigðisþjónustu Þingsályktun - þingskjal nr. 1577

144. löggjafarþing 2014–2015.

Nr. 17/144.

Þingskjal 1577 - 27. mál.

Þingsályktun um aðgerðaáætlun til að efla fjarheilbrigðisþjónustu.

Alþingi ályktar að fela heilbrigðisráðherra að skipa starfshóp sem móti stefnu og aðgerðaáætlun til eflingar fjarheilbrigðisþjónustu svo bjóða megi landsmönnum, hvar sem þeir eru í sveit settir, fjölbreytta, skilvirka og örugga heilbrigðisþjónustu. Heilsugæslustöðin Kirkjubæjarklaustri, Heilsugæsla höfuðborgarsvæðisins, landlæknir og Landspítali tilnefni einn fulltrúa hver í hópinn en einn fulltrúa skipi heilbrigðisráðherra án tilnefningar.

Starfshópurinn ljúki störfum fyrir 1. mars 2016.

Samþykkt á Alþingi 1. júlí 2015.
Plastpokanotkun Þingsályktun - þingskjal nr. 1580

144. löggjafarþing 2014–2015.

Nr. 18/144.

Þingskjal 1580 - 166. mál.

Þingsályktun um að draga úr plastpokanotkun.

Alþingi ályktar að fela umhverfis- og auðlindaráðherra að finna leiðir til að minnka plastpokanotkun hér á landi. Við val á leiðum til þess verði litið til annarra ríkja í Evrópu þar sem markvisst hefur verið dregið úr plastpokanotkun. Aðgerðaáætlun verði birt fyrir 1. nóvember 2015.

Samþykkt á Alþingi 1. júlí 2015.
Athugun á hagkvæmni lestarsamgangna Þingsályktun - þingskjal nr. 1581

144. löggjafarþing 2014–2015.

Nr. 19/144.

Þingskjal 1581 - 101. mál.

Þingsályktun um athugun á hagkvæmni lestarsamgangna.

Alþingi ályktar að fela innanríkisráðherra, í samstarfi við hlutaðeigandi sveitarfélög og stofnanir, að láta kanna hagkvæmni lestarsamgangna milli Keflavíkurflugvallar og Reykjavíkur annars vegar og léttlestakerfis innan höfuðborgarsvæðisins hins vegar. Kannaðir verði kostir þessa samgöngumáta og gallar, sem og hugsanlegar leiðir. Sjónum verði einkum beint að kostnaði og ávinningi samfélagsins og efnahagslegum, umhverfislegum og skipulagslegum áhrifum. Í þessu skyni verði leitað til sérfræðinga innan lands og utan. Niðurstöður athugunarinnar liggi fyrir um mitt ár 2016.

Samþykkt á Alþingi 1. júlí 2015.
Samstarf við Færeyjar og Grænland um leiðir til að draga úr útblæstri brennisteins frá skipum Þingsályktun - þingskjal nr. 1607

144. löggjafarþing 2014–2015.

Nr. 20/144.

Þingskjal 1607 - 479. mál.

Þingsályktun um samstarf við Færeyjar og Grænland um leiðir til að draga úr útblæstri brennisteins frá skipum.

Alþingi ályktar að skora á ríkisstjórnina að efna til samstarfs við stjórnvöld Færeyja og Grænlands um leiðir til að draga úr útblæstri brennisteins frá skipum í þeim tilfellum þar sem mengunina má rekja til notkunar svartolíu. Því verði beint til landanna að þróa og koma í framkvæmd áætlunum fyrir skilvirka og umhverfisvæna orkunotkun með því að krefjast þess að notað sé eldsneyti sem mengar minna og tækjabúnaður sem fjarlægir brennisteinsagnir úr eldsneyti skipa sem stunda veiðar og fraktflutninga.

Samþykkt á Alþingi 2. júlí 2015.
Heimild fulltrúa Vestnorræna ráðsins til að senda fyrirspurnir til ráðherra Þingsályktun - þingskjal nr. 1608

144. löggjafarþing 2014–2015.

Nr. 21/144.

Þingskjal 1608 - 480. mál.

Þingsályktun um að heimila fulltrúum Vestnorræna ráðsins að senda fyrirspurnir til ráðherra.

Alþingi ályktar að skora á ríkisstjórnina að heimila fulltrúum Vestnorræna ráðsins að senda fyrirspurnir til ráðherra í tengslum við vinnu ráðsins eða um málefni sem snerta vestnorræna samvinnu. Fyrirspurnir verði sendar á skrifstofu Vestnorræna ráðsins sem sendi þær áfram til viðeigandi ráðherra. Ráðherrann svari fyrirspurn fulltrúa í síðasta lagi átta vikum eftir að hafa fengið hana í hendur.

Samþykkt á Alþingi 2. júlí 2015.
Frestun á fundum Alþingis Þingsályktun - þingskjal nr. 1621

144. löggjafarþing 2014–2015.

Nr. 22/144.

Þingskjal 1621 - 815. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 3. júlí 2015 eða síðar, ef nauðsyn krefur, til 8. september 2015.

Samþykkt á Alþingi 3. júlí 2015.